jkorsvik/nowiki_second_scrape_merged huggingface dataset:
Issoleie

Issoleie (Ranunculus glacialis) er en flerårig urt i soleiefamilien. 
Den er lav og nesten glatt. De nedre bladene har stilk og er tykke og runde i omriss, men samtidig dypt flikete. Stengelbladene er sittende og mindre flikete. Blomstene er store og sitter enkeltvis eller noen få sammen. Først på våren er kronbladene hvite, men senere blir de mer tulipanformete og får i tillegg en purpurrød farge. Begerbladene har purpurbrune hår. Planten vokser på naken steingrunn, morenerygger, rasmark og snøleier. Den vokser ofte sammen med fjellsyre.
Issoleie deles i to underarter, subsp. glacialis som finnes i områdene ved Nord-Atlanteren (amfiatlantisk), og subsp. alaskensis som vokser i Alaska. Ranunculus camissonis, som forekommer på begge sidene av Beringstredet, er nå skilt ut som en egen art. Subsp. glacialis vokser på Øst-Grønland, Island, Jan Mayen, Færøyene, Svalbard, langs den skandinaviske fjellkjeden i Norge, Sverige og Finland, noen få steder på Kolahalvøya, i Alpene og svært spredt i Pyreneene, Sierra Nevada og Karpatene. I Alpene vokser den opptil 4200 moh. på Finsteraarhorn.
I Norge er issoleie vanlig i hele fjellkjeden, men den er begrenset til høye nivåer og våte og kalde voksesteder. Den har høyderekorden for norske blomsterplanter med 2370 moh. på Galdhøpiggen. Klimaendringer som fører til overoppheting og gjengroing er en trussel mot arten. Den er vurdert som nær truet i Norsk rødliste for arter.
Issoleie ble i en periode skilt ut fra Ranunculus, og det vitenskapelige navnet Beckwithia glacialis ble brukt. Molekylærgenetiske studier plasserer derimot issoleie midt i Ranunculus, nært blant annet kvitsoleie. Både Artsdatabanken og Panarctic Flora regner derfor issoleie til Ranunculus.


== Referanser ==


== Litteratur ==
C. Grey-Wilson og M. Blamey; norsk utgave T. Faarlund og P. Sunding (1992). Teknologisk Forlags store illustrerte flora for Norge og Nord-Europa. Teknologisk Forlag. s. 118–119. ISBN 82-512-0355-4. 
«Isranunkel». Den virtuella floran. Besøkt 1. november 2015. 
R. Jørgensen. «Ranunculus glacialis». Trondhjems Turistforening: Årbok 1949 (PDF). s. 16–22. 
R. Elven m.fl. (red.) Ranunculus glacialis i Annotated Checklist of the Panarctic Flora (PAF): Vascular plants. Besøkt 1. november 2015.


== Eksterne lenker ==

(en) Issoleie i Encyclopedia of Life 
(en) Issoleie i Global Biodiversity Information Facility 
(no) Issoleie hos Artsdatabanken 
(sv) Issoleie hos Dyntaxa 
(en) Issoleie hos ITIS 
(en) Issoleie hos NCBI 
(en) Issoleie hos Panarctic Flora 
(en) Issoleie hos The International Plant Names Index 
(en) Issoleie hos Tropicos 
(en) Kategori:Ranunculus glacialis – bilder, video eller lyd på Wikimedia Commons 
(en) Ranunculus glacialis – galleri av bilder, video eller lyd på Wikimedia Commons 
Urtekildens bildegalleri – issoleie
Svalbards flora – Ranunculus glacialis Arkivert 8. desember 2015 hos Wayback Machine.
Andreas Lødrup

Andreas Lødrup (født 25. januar 1985) er en norsk kickbokser og lege, landslagsutøver i perioden 2007-2013. Han har vært europa- og verdensmester i fullkontakt kickboksing som amatør og vunnet det profesjonelle VM-beltet (WAKO PRO) to ganger. Han gikk sin siste fullkontakt kamp i EM 2012 i București, Romania, hans kamp nr 100. Våren 2013 fullførte han medisinstudiet ved Universitetet i Oslo.
Han engasjert i sporten som forbundslege i Norges Kickboxing Forbund (NKBF) (4) og som medlem i ”Medical Committee” i World Association of Kickboxing Organizations (WAKO). 


== Meritter ==


=== 2012 ===
EM-sølv i București i Romania.
NM-gull og kongepokal.


=== 2011 ===
Profesjonell verdensmestertittel (WAKO PRO) 10. september 2011 mot Fernando Heredia, Spania.


=== 2010 ===
Profesjonell verdensmestertittel (WAKO PRO) 8. mai 2010 mot Alpay Kir, Tyrkia.
Sølvmedalje i World Combat Games i Beijing.
EM-sølv i Athen i Hellas
World Cup-gull
NM-gull


=== 2009 ===
VM-gull i Lignano Sabbiadoro, Italia.
Profesjonell europamestertittel (WAKO PRO) mot Frederik Ficet, Frankrike.
NM-gull
World Cup: 1 gullmedalje og 1 bronsemedalje.


=== 2008 ===
EM-gull i Varna, Bulgaria.
World Cup: 1 gullmedalje og 1 bronsemedalje.
NM-gull


== Utmerkelser ==
Vinner av idrettsprisen i Fredrikstad kommune 2011.
Oslo kommunes ærespris for idrettsprestasjonene 2008 og 2009.
Tildelt prisen «Årets kickbokser» av NKBF 2 ganger, for sesongen 2008 og 2009.
Nominert i åpen klasse på Idrettsgallaen 2010.


== Eksterne lenker ==
https://web.archive.org/web/20160809232051/http://www.wakoweb.com/en/page/official-wako-results/feeb0c9a-67d8-4081-9bda-45384f8ee985
http://www.nrk.no/video/PS*46529
http://www.vg.no/sport/kampsport/gullsugen-loedrup-kan-legge-opp-etter-em/a/10048185/
http://kickboxing.no/oppdateringer-fra-landslaget-i-kickboxing/ID/5082/Andreas-Ldrup-ny-forbundslege
Lamborghini Cheetah

Lamborghini Cheetah var den italienske bilfabrikken Lamborghinis første forsøk på et terrengkjøretøy som ikke var en traktor.Den ble bygget på kontrakt fra Mobility Technology International, som i sin tur hadde en kontrakt med det amerikanske forsvaret om å designe og bygge et nytt terrengkjøretøy. Grunnlaget for designet kom fra MTI, og var i stor grad en kopi av Food Machinery Corporations XR 311 prototype, utviklet for forsvaret i 1970. Dette resulterte i et søksmål fra FMC mot MTI og Lamborghini i 1977, da Cheetah ble presentert på bilutstillingen i Genève. XR 311 og Cheetah kan ansees som forgjengere til dagens HMMWV.
Cheetah ble bygget i San José, California, og ble sendt til Sant'Agata Bolognese etter montering slik at Lamborghini kunne gjøre de siste justeringer. De bestemte seg for å montere en stor, vanntett 5,9 liters Chrysler-motor som leverte 180 hk, montert bak, og koplet til en tre trinns automatisk girkasse. Karosseriet var glassfiber, og inne var det nok plass til fire fullt utstyrte soldater i tillegg til sjåføren.
Monteringen av motoren bak sørget for at Cheetah hadde svært dårlige kjøreegenskaper, og motorvalget var heller ikke kraftig nok til det tunge kjøretøyet (2.042 kg), noe som resulterte i dårlige ytelser.
Det amerikanske militæret testet Cheetah, og endte med å ødelegge den eneste prototypen. De ødelagte restene ble aldri returnert til Lamborghini eller MTI. Til slutt ble kontrakten tildelt AM General og deres liknende HMMWV.
Cheetah-fiaskoen og Lamborghinis økonomiske problemer ledet til at BMW kansellerte kontrakten om utvikling av deres BMW M1.
Lamborghini utviklet senere Lamborghini LM002 – med et liknende utseende, men med en Lamborghini V12-motor fra Lamborghini Countach montert foran.


== Referanser ==
Sergio Agüero

Sergio Leonel Agüero del Castillo (født 2. juni 1988) er en argentinsk tidligere fotballspiller.Agüero regnes som en av verdens beste angripere, og ble toppscorer i Premier League sesongen 2014/2015 med 26 mål.
Før sesongen 2015/2016 byttet Agüero draktnummer fra sin ikononiske 16 til 10, etter at Edin Džekos overgang til Roma gjorde at nummeret ble ledig.


== Klubbkarriere ==
Den 5. juli 2003 ble han den yngste spilleren noensinne som debuterte i argentinske Primera Division i en alder av bare 15 år og 35 dager, den tidligere rekorden var satt av Diego Maradona i 1976.
I 2006 gikk han fra argentinske Independiente til spanske Atlético Madrid for 23 millioner euro. Hans 101 mål på 234 kamper, i tillegg til å vinne Europaligaen og Supercupen i 2010, gjorde at han tiltrakk seg oppmerksomheten til flere europeiske storklubber. Han endte til slutt opp i engelske Manchester City i 2011 for en sum rundt 35 millioner euro.
Onsdag 27. juli 2011 signerte han for Manchester City, han blir dermed den dyreste spilleren klubben har kjøpt frem til da.I hans første kamp for Manchester City mot Swansea City scoret han to mål, og hadde en målgivende pasning. Agüero avgjorde siste serierunde for Manchester City mot Queens Park Rangers på overtid, hvor Manchester City vant 3–2 og dermed serien i 2011/2012-sesongen.
Agüero er toppscorer for Manchester City med 260 mål. Han er den spilleren i Premier Leauge med flest mål for én klubb med sine 184. Han er den spilleren med flest hattrick i Premier Leauge (12). I tillegg er han den som har best målsnitt (antall mål per kamp) for spillere med over 100 kamper.
31. mai 2021 signerte han for Barcelona. Den 15. desember 2021 la han opp som fotballspiller.


== Landslagskarriere ==
I VM for U20-landslag i 2007 scoret Agüero hat-trick i 6-0 kampen mot Panama. Han avgjorde mot Nord-Korea da Argentina vant 1-0. Han scoret på et fantastisk frispark. Argentinas U20-landslag vant turneringen i 2005 og 2007. Til sammen scoret han 10 mål på 12 kamper.
Han debuterte for det argentinske A-landslaget i en vennskapskamp mot Brasil. Kampen ble spilt på Emirates Stadium i London 3. september 2006. Han ble olympisk mester for Argentina under OL i Beijing 2008.
Han ble tatt ut i Argentinas tropp til VM i fotball 2018 i Russland.


== Privatliv ==
Agüero fikk sammen med Giannina Maradona, Diego Maradonas datter, sønnen Benjamin Agüero Maradona 19. februar 2009.


== Referanser ==


== Eksterne lenker ==
(es) Offisielt nettsted 
(en) Sergio Agüero – kategori av bilder, video eller lyd på Commons 
(de) Sergio Agüero – Munzinger Sportsarchiv 
(en) Sergio Agüero – Olympedia 
(en) Sergio Agüero – Sports-Reference (OL-resultater – arkivert) 
(en) Sergio Agüero – FIFA 
(en) Sergio Agüero – UEFA 
(fr) Sergio Agüero – LÉquipe 
(en) Sergio Agüero – Transfermarkt 
(en) Sergio Agüero – national-football-teams.com 
(en) Sergio Agüero – WorldFootball.net 
(en) Sergio Agüero – Soccerbase.com
Lamborghini LM001

Lamborghini LM001 var en prototype på et terrengkjøretøy, bygget av den italienske bilfabrikken Lamborghini. Den ble først presentert på bilutstillingen i Genève i 1981, sammen med den nye Lamborghini Jalpa.
Til tross for fiaskoen med Lamborghini Cheetah-prosjektet hadde ikke Lamborghini droppet tanken om et terrengkjøretøy, og med kapital fra nye investorer ble Cheetah-konseptet videreutviklet til LM001. Motoren, som i Cheetah hadde vært en Chrysler-motor, ble byttet ut med en motor fra American Motors Corporation, en 5.9 liters V8 med 180 hk, med intensjonen om å tilby V12-motoren fra Lamborghini Countach i produksjonsmodeller.
Dessverre var det ikke motorvalget som sørget for fiaskoen med Cheetah, men derimot motorens plassering bak, noe som sørget for dårlige kjøreegenskaper. Kun én eneste LM001 ble produsert, men modellen førte til videreutviklingen Lamborghini LMA002.


== Eksterne lenker ==
LamboCars: LM001 Arkivert 18. september 2006 hos Wayback Machine.
Lamborghini LMA002

Lamborghini LMA002 var en prototype på et terrengkjøretøy, bygget av den italienske bilfabrikken Lamborghini. Det var en etterfølger etter Lamborghini LM001, og ble først presentert på bilutstillingen i Genève i 1982.
Lamborghini så endelig problemene med sin første løsning (Lamborghini Cheetah og LM001), og bestemte seg for å flytte motoren foran. Dette gjorde det nødvendig med en full redesign av chassiset. Dette var første gang den 332 hestekrefter sterke V12-motoren fra Lamborghini Countach ble satt i et terrengkjøretøy, noe som ga LMA002 betraktelig flere krefter enn sine forgjengere, noe som var nødvendig grunnet den høye vekten på 2.600 kg. Dessuten frigjorde motorens flytting stor plass bak i bilen, noe som gjorde det mulig å få plass til enda seks passasjerer.
Den økte vekten gjorde det nødvendig med en redesign av understellet, og dessuten måtte bilen utstyres med servostyring. En femtrinns girkasse med hydraulisk clutch ble benyttet, og for første gang kunne kjøretøyets firehjulstrekk slås av, slik at det kun var bakhjulene som drev kjøretøyet hvis ønskelig. Alle karosserideler var flate og rette for å gjøre det enklere å skuddsikre bilen senere, og hele taket og dørene kunne fjernes.
Kun étt eksemplar ble bygget av LMA002, men etter mange forandringer og justeringer ble det bestemt at designet var klart for produksjon, og Lamborghini LM002 var født.


== Eksterne lenker ==
LamboCars: LMA002 Spesifikasjoner Arkivert 20. september 2006 hos Wayback Machine.
Kemi

Kemi (nordsamisk: Giepma) er en by i landskapet Lappland i nord-Finland. Kemi er plassert innerst i Bottenviken og har omtrent 23 424 innbyggere og har en utstrekning på 91,96 km².
Byen ble grunnlagt i 1869 ved en kongelig forordning på grunn av de gode havneforholdene. Havnen i Kemi er en av de viktigste i Finland og brukes vesentlig av papirindustrien. Byen har også et universitet.
Kemi er en finskspråklig by.
Byen er kjent som hjemmbyen til det symfoniske-metal bandet Sonata Arctica.


== Bilder ==

		
		


== Vennskapsbyer ==
 Tromsø siden 1940
 Liptovský Mikuláš (Slovakia)
 Newtownards (Nord-Irland)
 Székesfehérvár (Ungarn)


== Referanser ==


== Eksterne lenker ==
Offisielt nettsted 
(en) Kemi – kategori av bilder, video eller lyd på Commons 
(en) Kemi – galleri av bilder, video eller lyd på Commons
Big Red

Big Red er en amerikansk tyggegummi med kanelsmak, som også produseres i Skandinavia. Tyggegummien produseres av Wrigley's, og ble opprinnelig lansert i 1975. I USA produseres tyggegummien med kunstige søtningsmidler, mens den i Skandinavia produseres med sukker. 


== Eksterne lenker ==
Wrigley's side om Big Red
Retro Junk, en nostalgiside om 1980-tallet, der man kan se to forskjellige Big Red-reklamer
Chickasaw

Chickasaw er en nordamerikansk indianerstamme. Opprinnelig kom stammen fra det som i dag er det sørøstre USA, fra delstatene Mississippi, Alabama og Tennessee., men de bor i dag hovedsakelig i Oklahoma. 
Chickasawene er i slekt med choctawene, som snakker et språk som ligner mye på chickasaw-språket. «Chickasaw» er den engelske stavemåten av «chickasha», som betyr «opprører» eller «kommer fra Chicsa». Chickasawene er delt inn i to grupper: impsaktea og intcutwalipa. De var en av de «fem siviliserte stammene» som ble tvangsflyttet til indianerterritoriet på 1800-tallet. Chickasaw Nation er den trettende største føderalt anerkjente stammen i USA. I 2005 var det 38 000 chickasawer.


== Referanser ==


== Litteratur ==
James F. Barnett, Jr., Mississippi's American Indians. Jackson, MS: University Press of Mississippi, 2012.
Colin G. Calloway,  The American Revolution in Indian Country. Cambridge University Press, 1995.
Daniel F. Littlefield, Jr., The Chickasaw Freedmen: A People Without a Country. Westport, CT: Greenwood Press, 1980.


== Eksterne lenker ==
(en) Chickasaw – kategori av bilder, video eller lyd på Commons
Teresa del Po

Teresa del Po (født 1649, død 1716) var en italiensk maler. Hun kom fra en kunstnerfamilie; hun var datter av Pietro del Po og bror til Andrea og Giacomo del Po. Teresas datter Victoria ble også kunstner. De av hennes verker som fortsatt er i behold, deriblant hennes maleri av Apollo og Daphne, viser at hun spesialiserte seg på scener fra mytologien.  Hun malte også en del portretter og ble valgt inn i Academy of Saint Luke i 1675.


== Verker i utvalg ==
«Sainte Famille et Saint Jean-Baptiste»
«Maddalena in estasi»
«Sainte et prière»
«The Visitation», etter Pietro del Po


== Referanser ==


== Eksterne lenker ==
Kort biografi hos Fine Arts Museum of San Francisco
Anders Gløersen

Anders Gløersen (født 22. mai 1986 i Oslo) er en norsk langrennsløper som representerer Rustad Idrettslag og har vært tilknyttet Team Manpower. Han har spesialisert seg på sprint, men vant bronse på 15 km fri teknikk i Ski-VM i Falun.


== Karriere ==
I junior-VM i 2006 ble han nummer tre i prologen og nummer fire i finalen. I U23-VM i italienske Tarvisio i 2007 var han raskest i prologen, men ble igjen nummer fire i finalen. Gløersen debuterte i verdenscupen i Drammen i mars 2007.
Han fikk sitt internasjonale gjennombrudd som seniorutøver da han overraskende vant et verdenscuprenn i sprint i Rybinsk 16. desember 2007 – hans andre sprintrenn i verdenscupen. Han vant også sprinten i fristil i Lahtis i sesongen 2007/08 og i Holmenkollen 14. mars 2010.
Han deltok i Ski-VM 2011 i Oslo, og fikk der 13.-plass på sprinten. Svenske Marcus Hellner vant denne øvelsen, foran Petter Northug.
20. desember 2014 fikk Gløersen plass som reserve på det norske laget til verdenscupløpet 15-kilometer i fri teknikk i Davos, og gikk inn til seier foran Petter Northug og Chris Jespersen. Gløersen fikk med det sin første verdenscupseier på et distanserenn.25. februar 2015 tok han VM-bronse på 15 km fri teknikk bak Johan Olsson som vant på hjemmebane og franske Maurice Manificat som knep sølvet 1,4 sekunder før Gløersen. Han gikk tredje etappe for Norges lag som ble verdensmester på stafett.
Under Ski-VM 2017 i Lahtis var Gløersen en del av den norske langrennstroppen, men fikk kun gå den avsluttende femmila. Her markerte han seg tidlig i løpet med å stikke av fra hovedfeltet og hadde en stund en luke på rundt 20 sekunder før han ble tatt igjen. Han endte til slutt på en 11.-plass.Han er tvillingbror til Øyvind Gløersen, som også er langrennsløper.


== Resultater i verdenscupen i langrenn ==


=== Individuelle seire ===


=== Sammenlagtplasseringer ===


== Referanser ==


== Eksterne lenker ==
(en) Anders Gløersen – Olympics.com 
(en) Anders Gløersen – Olympic.org 
(en) Anders Gløersen – Olympedia 
(en) Anders Gløersen – Sports-Reference (OL-resultater – arkivert) 
(en) Anders Gløersen – FIS (langrenn)
Imst (distrikt)

Distriktet Imst er et av ni forvaltningsdistrikter (Bezirke) i den østerrikske delstaten Tirol. Det er oppkalt etter byen Imst, som er forvaltningssetet. Nabodistriktene er Landeck i øst, Reutte i nord og Innsbruck Land i vest; dessuten berører det så vidt Bayern (Tyskland) i nord og grenser til Syd-Tirol (Italia) i syd. Distriktet har til sammen 53 000 innbyggere (2001) og dekker et areal på 1700 km².
Distriktet Imst består av det midterste avsnittet av Oberinntal samt sidedalene Gurgltal i nord og Pitztal og Ötztal i syd.


== Kommuner ==
Distriktet Imst har 24 kommuner:
Gimle skole (Bergen)

Gimle skole er en kommunal ungdomsskole på Kronstad i Årstad bydel i Bergen. Skolen åpnet i 1966, og har i dag plass til 600 elever og en barnehage. Skolens elever kommer fra barneskolene Haukeland, Kronstad, Fridalen, Landås og Slettebakken.


== Historie ==
I slutten av 1950-årene uttrykte Universitetet i Bergen et ønske om å overta Sydneshaugen skole. For å realisere dette ønsket trengte elever og lærere en ny skole. 8. mars 1965 vedtok Bergen Skolestyre å bygge en ny ungdomsskole på Haukelandsmyren: Gimle skole. 
Skolen åpnet i 1966, offisielt i 1967. Skolen er bygget i en funksjonalistisk stil, og tegnet av arkitekt Arne Schanke. I tillegg til elevene fra Sydneshaugen skole kom det også nye elever fra barneskolene Kronstad, Fridalen og Slettebakken. Det første året gikk det ca. 800 elever på skolen, fordelt på 30 klasser.
Gimle skole har hatt en del leieboere gjennom årene. Blant dem er Spesialsenter for hjerneskadde elever (1960-tallet), som var en fortsettelse av barnetrinnet ved Nordnes skole. Fra midten av 1970-tallet til midten av 1990-tallet var Gimle videregående skole leietager (de flyttet videre til Sandsli videregående skole). Andre leietagere har vært Voksenopplæringen og Christiegården (Institusjon for psykisk og fysisk handikappede barn)   
I 1995 ble Ulriken ungdomsskole på Landås lagt ned og lærere og elever flyttet over til Gimle skole.
Skolen benytter Haukelandshallen til gymnastikk og Landåshallen til svømmeundervisning. 
Arkivet etter Gimle skole er oppbevart ved Bergen Byarkiv.


== Skolen i media ==
Den 3. mai 2011 fikk skolen stor medieoppmerksomhet da det ble sendt en trusselmelding på e-post til VG Nett med en trussel om massakre på Gimle skole i Bergen, St. Olavs vei 20. Væpnede politistyrker rykket ut til skolen sammen med ambulanser, og Haukeland universitetssykehus ble satt i akuttberedskap. Alle elevene ble evakuert til Haukelandshallen. Etter omfattende søk og undersøkelser på og ved skolen, ble aksjonen avblåst.


== Referanser ==


== Eksterne lenker ==
(no) Offisielt nettsted 
G for Gimle (Skoleavis)
Gimle skole - oppslagsverket oVe, artikkel av  Ine Merete Baadsvik, Bergen Byarkiv.
Pawnee

Pawnee (også paneassa, pari, pariki) er en nordamerikansk indianerstamme. 
Historisk sett bodde pawnee indianerne langs elvene Platte, Loup og Republican i dagens Nebraska. I dag bor de fleste i Oklahoma. Pawneene viser til seg selv som «chaticks-si-chaticks», som betyr menn av menn. På 1700-tallet var pawneene allierte med Frankrike og spilte en viktig rolle i å begrense den spanske utvidelsen på de store slettene. Pawneene bekjempet Spanias utsendinger for godt i et slag i 1720.
I løpet av 1800-tallet førte epidemier av kopper og kolera til at pawnee-stammen nesten ble utryddet, og ved 1900 var det bare rundt 600 igjen. I 2005 var det rundt 2 500 pawneer.
Panfløyte

Panfløyte er et blåseinstrument som er satt sammen av piper som ligger etter hverandre. Pipene kan være åpne eller lukket i bunnen, men lyden dannes av at luftsøylen fra munnen spaltes mot den borteste kanten av røret. Fløyten er oftest laget av bambus, men kan også lages i tre, metall og keramikk. Rørene festes sammen i en eller flere rekker, og kan variere stort i antall. Ingen vet når og hvem som oppfant panfløyten, og vi har urgamle tradisjoner av den på alle kontinentene. Selve ordet "panfløyte", henspiller på guden Pan i gresk mytologi, skogens og gjeternes Gud. Mytologien har det til at han oppfant fløyta si i kjølvannet av en mislykket kjærestesjakt, og at den vakre og lengselsfulle lyden minte han om stemmen til sin hjertes utkårede, nymfen Syrinx. 
Rumenerne har imidlertid utviklet en fløyteutforming (rørene limes sammen i en bue, og kalles på rumensk "nai") og blåseteknikk (bl.a. svært raske dobbel og trippel ansatser), og i den rumenske folkemusikken er panfløyten nærmest som hardingfela å regne i vår egen norske folkemusikk. Gheorghi Zamfir, eksilrumener bosatt i Frankrike i flere år, er på mange måter den som introduserte panfløyta  til et bredere lag av befolkningen i Vest-Europa, og hans musikk finnes vel i mang et norsk hjems CD-samling av "sviskemusikk".
I Norge har Roar Engelberg gjort mye for å gjøre instrumentet kjent. Han har også arrangert flere sommerkurs, gitt privat undervisning og hatt en omfattende konsertvirksomhet, bl.a. gjennom Rikskonsertene.


== Eksterne lenker ==
«DigitaltMuseum: Søk:  'panfløyte'».
Nybrua i Oslo

Nybrua er en bro over Akerselva i Oslo. Broen ligger i bydel Grünerløkka og forbinder Storgaten og strøket Hausmannsområdet med Trondheimsveien og Thorvald Meyers gate på Grünerløkka.
Nybrua ble bygget i 1827. Samtidig ble Storgaten forlenget og nedre del av Trondheimsveien anlagt. Som Christianias viktigste innfartsvei fra nord, ble dette en del av Trondhjemske hovedvei. Tidligere hadde nåværende Brugata, Vaterlands bru og Lakkegata dannet hovedveien nordover fra byen.
Nybrua er senere utvidet og forsterket for å tåle trikk og moderne biltrafikk, men deler av den originale brua er fortsatt synlig.


== Litteratur ==
Knut Are Tvedt (red): Oslo byleksikon, Kunnskapsforlaget 2010, side 402, ISBN 978-82-573-1760-7


== Eksterne lenker ==
(en) Nybrua – kategori av bilder, video eller lyd på Commons 
«Nybrua i Oslo». Kulturminnesøk. Riksantikvaren – Direktoratet for kulturminneforvaltning.
Ekstern harddisk

Ekstern harddisk (norsk: Eksternt platelager) er et platelager som kobles til en datamaskin via kabler. Eksterne platelagre gjør det derfor enkelt å øke minnekapasiteten utover den som finnes internt i maskinen, samtidig som data enkelt kan overføres til en annen maskin, transporteres til et annet sted eller sikres fysisk i en safe eller et hvelv.
Et eksternt platelager beskyttes av et eget kabinett og har sin egen strømforsyning (intern eller ekstern). Den kan også ha strømforsyningen integrert i tilkoblingskabelen som i Firewire-grensesnittet.
Platelageret kan være av alle størrelser som er i salg, men 3,5 tommers plater er det vanligste. En ekstern plate med 3,5 tommers diameter er ganske stor og tung, så personer som ofte tar med seg en del data benytter ofte en 2,5 tommers plate. Disse benytter plater som er laget for bærbare maskiner.
Det eksterne platelageres knyttes til PC-en via kabel. Den mest vanlige er å ha et USB-grensesnitt, men også Firewire og SCSI brukes. Noen NAS disker kan også fungere som eksterne disker, men disse har også en standard ethernetutgang som gjør at disse er selvstendige maskiner også.